Kanonhallen

Kanonhallen er et bygg på Løren i Oslo. Hallen, som ligger mellom Peter Møllers vei (adresse til nr 2) og Lørenparken, ble bygget av tyskerne i Løren leir under andre verdenskrig for produksjon og vedlikehold av artilleri og tyngre våpen, som store kanonløp. Området ble rekvirert av okkupasjonsmakten i 1941, som etablerte en leir på området og det ble reist flere bygninger på stedet, herunder Kanonhallen. Hallen ble tegnet av arkitekter i Tyskland og oppført ved hjelp av sovjetiske krigsfanger. I tilknytning til hallen var det en fangeleir for sovjetiske krigsfanger. Hærens Våpentekniske korps overtok leiren og Kanonhallen etter krigen, og denne ble brukt til produksjon og reparasjon av ammunisjon, samt skole for artilleribefal. Leiren fikk navnet Løren leir, og fra 1970 var ble anlegget brukt av Hærens forsyningskommando (HFK), som hadde laboratorievirksomhet og tekstil- og næringsmiddelsavdeling i leieren til slutten av 1990-årene. HFK flyttet til Kolsås, nå under navnet Forsvarets logistikkorganisasjon og Fellesskapasiteter. Kanonhallen ble fredet av Riksantikvaren i 2002. Etter utbyggingen av Lørenbyen har Kanonhallen vært brukt til ulike arrangementer. Den eies av eiendomsutvikler Selvaag AS. Høsten 2021 overtok Nationaltheatret lokalene, og etablerte en midlertidig teaterscene med plass til 350 publikummere mens de pusset opp sine faste lokaler. I tillegg til å tilby teaterforestillinger og ulike formidlingsarrangementer, åpnet teatret også åpnet kafé og bar i de nyoppussede lokalene. Høsten 2024 ble leieforholdet avsluttet og teatervirksomheten flyttet tilbake til Nationaltheatret sine ordinære scener. Galleri Referanser Eksterne lenker Nationaltheatrets hjemmeside. Om Kanonhallen. Kanonhallens hjemmeside Arkivert 29. oktober 2020 hos Wayback Machine. (no) «Kanonhallen». Kulturminnesøk. Riksantikvaren – Direktoratet for kulturminneforvaltning.